የሱማሌ ክልል የኮሮና ቫይረስ ተጋላጭነት ሥጋትን ለመቀነስ እየሠራ መሆኑን አስታወቀ
አዲስ አበባ፡- ለኮሮናን ቫይረስ ሥርጭት ተጋላጭ ከሆኑ ክልሎች አንዱ የሆነው የሱማሌ ክልል የኮሮና ቫይረስ ሥርጭትን ለመከላከልና ለመቀነስ በትኩረት እየሠራ እንደሚገኘ አስታወቀ። 
የሱማሌ ክልል ጤና ቢሮ ህዝብ ግንኙነት ሃላፊ አቶ አይበሩስ አብዱላሂ በክልሉ ያለውን የኮሮና ቫይረስ ሥርጭት ለመግታት እየተሠራ ያለውን ሥራ አስመልከቶ ለአዲስ ዘመን ጋዜጣ እንዳሉት፤ ሱማሌ ክልል ከጅቡቲ፣ ከሱማሌና ከኬንያ ሰፊ ደንበር ሽፋን የሚዋሰን በመሆኑ በሞያሌ፣ በደወሌና በሱማሌ ላንድ በኩል የሚገቡ ዜጎች እየተበራከቱ መምጣት ጋር ተያይዞ በክልሉ የኮሮና ቫይረስ እንዳይሰራጭ ሥጋት ፈጥሯል። ክልሉ ሥጋቱን ለመቀነስና ህብረተሰቡ ራሱን ከኮሮና ቫይረስ እንዲጠብቅ የማስተማርና የማስገንዘብ ሥራዎች እየተሰሩ ናቸው። እንዲሁም ክልሉ 10 ለይቶ ማቆያዎችን አዘጋጅቶ ከአንድ ሺህ 200 በላይ ሰዎች ወደ ለይቶ ማቆያ እንዲገቡ አድርጓል። 
በክልሉ የኮሮና ቫይረስን ሥርጭትን ለመከላከል በክልሉ ፕሬዚዳንት የሚመራ ኮሚቴ ተዋቅሮ ህብረተሰቡን ራሱን ከኮሮና ቫይረስ እንዲጠብቅ በገበያ ቦታዎች፣ በዋና ዋና ጉዳናዎችና በሚዲያዎች አማካኝነት ከቀበሌዎች እስከ ዞኖች ድረስ የማስገንዘብ ሥራ በተጠናከረ መልኩ እየተሠራ መሆኑን ተናግረዋል። 
የሃይማኖት አባቶችና ተሰሚነት ያላቸው የአገር ሽማግሌዎች ህብረተሰቡን በማስተማር እየተሳፉ እንደሚገኙና በክልሉ የጥቆማ መስጫ ነፃ የስል የጥሪ ማዕከል መዘጋጀቱንም ገልፀዋል። 
በክልሉ እስከ ግንቦት አራት ድረስ የጅግጅጋ ዩኒቨርሲቲ ሆስፒታል በኮሮና ቫይረስ ተጠረጠሩ 817 ሰዎች መመርመራሠ ቸውን አውስተው፤ ከጎረቤት አገሮች ወደ አገራቸው የተመለሱ በክልሉ ከአንድ ሺህ 200 በላይ ሰዎች በአስር ለይቶ ማቆያ ማዕከላት እንደሚገኙና በቫይረሱ የተጠቁ 27 ሰዎችም በሆስፒታል ህክምና እየተደረገላቸው መሆኑን ተናግረዋል። 
የፌዴራል መንግሥት አምስት ሺህ የፊት መሸፈኛ ማስክና የሳኒተሪ እንዲሁም የሙያ ድጋፍ ማድረጉን ገልፀው ክልሉ ከጎረቤት አገሮች ጋር በሰፊ የቆዳ ስፋት የሚዋሰን በመሆኑ የተጋላጭነቱ ሥጋት ከፍተኛ እንደሆነና አሁንም ድጋፉ ተጠናክሮ መቀጠል እንዳለበት ተናግረዋል። 
ወረርሽኙ በዓለም አቀፍ ደረጃ በሰዎች ጤናና ኢኮኖሚ ላይ ቀውስ እየፈጠረ በመሆኑ የክልሉ ህብረተሰቡ ራሱን ከቫይረሱ ለመጠበቅ የጤና ባለሙያዎች ምክር፣ የሃይማኖት አባቶችና የአገር ሽማግሌዎችን መልዕክት ተቀብሎ ተግባራዊ ማድረግ አለበት ሲሉም አሳስበዋል።
አዲስ ዘመን ግንቦት 7/2012ጌትነት ምህረቴ